‘Universiteite moet personeel beskerm’Betogende studente by UP. Foto: GrootFM/Twitter Johan Kruger, adjunkhoof van Solidariteit, het gesê die regstappe word gedoen nadat personeel en studente die afgelope paar dae onder uitgebreide geweld en vigilante-optrede op kampusse deurgeloop het. “Personeel moes in die afgelope dae beledigings, dreigemente en fisiese aantasting van hul persoon verduur, wat meermale ingesluit het dat hulle gedwing is om klasse te verlaat. Dit is onaanvaarbaar dat universiteite toelaat dat gewelddadige studente van klas tot klas loop op kampusse en hul sin kry.” Kruger het gesê Solidariteit berei tans ’n prokureursbrief voor waarin die Noordwes-Universiteit gemaan word om sy personeel behoorlik te beskerm. “Indien die universiteit in gebreke bly om dit te doen, sal Solidariteit dringende regstappe neem om beskerming van personeel af te dwing. Universiteite behoort enige student en nie-student wat klasse ontwrig, personeel fisies bedreig en ander vorme van geweld pleeg, onmiddellik onder bedwang te bring en op gepaste wyse te vervolg. Indien die Noordwes-Universiteit dit nie uit eie beweging doen nie, gaan ons hulle daartoe dwing,” het Kruger verduidelik. Solidariteit oorweeg om, benewens die skrywe aan die NWU, ook skrywes aan ander universiteite, waar sy lede se veiligheid nie verseker word nie, te rig. “Ons is in gesprek met ons lede by verskeie universiteite en behou ons regte voor,” het Kruger gesê. “Solidariteit nooi sy lede, ander universiteitspersoneel en studente uit om voorvalle waar hulle bedreig, beledig of fisies aangetas is, onder ons aandag te bring.”